kardosdrur/scandi-wiki huggingface dataset:
Harald Simonsen

Harald Simonsen, også kaldet Guld-Harald (2. august 1873 i København – 3. februar 1949 sammesteds) var en dansk byggematador.

Han var søn af hørkræmmer Georg Harald Simonsen (1841-1890) og Caroline født Jensen (1845-1913). Simonsen var et usædvanligt handelstalent. Han etablerede sin første forretning i en kælder i Store Kongensgade, hvor han solgte støbegods. Senere koncentrerede han sig om at opkøbe tømmer og teglværker og solgte alle slags materialer til byggeri. Han nød godt af krigskonjunkturerne under 1. verdenskrig.

Da krisen kom i 1929 havde Simonsen store mængder tømmer og mursten på lager, som ingen ville købe. Derfor gik han selv i gang med som både bygherre og entreprenør at bygge pæne og solide ejendomme med altan og elevator. Selv om krisen fortsatte i 1930'erne havde han ingen problemer med at leje dem ud. Byggerierne var med hensyn til komfort forud for deres tid. Blandt hans byggerier i 1929-1940 er Hostrups Have og Aksel Møllers Have på Frederiksberg, Svanemøllegården og Ulfsgården på Østerbro og Nyrnberggården i Sundbyøster. Flere af byggerierne blev tegnet af arkitekt Hans Dahlerup Berthelsen, som Simonsen havde et tæt samarbejde med.

10. januar 1899 blev Simonsen gift med Betty Nathalia Thorup (10. februar 1877 i København – 23. maj 1949 sammesteds). Familiens privatbolig var fra 1917 det store palæ Lille Amalienborg. Familielivet var ikke harmonisk: barnebarnet Finn Harald Simonsen fortalte, at Harald Simonsen var meget dominerende med et stort ego: "Min farfar kunne være en særdeles barsk herre. Som dreng skulle jeg sammen med min familie besøge ham i hans palæ 'Lille Amalienborg'. Da så jeg farfar smide en murermester ned ad trapperne, mens han råbte 'De skal ikke snyde mig'."

Han ligger begravet på Frederiksberg Ældre Kirkegård.

Harald Simonsen var far til Erna Hamilton (1900-1996 ), grevinden på tredje.

Harald Simonsen var også far til Ib Simonsen (1902-1956). Hans søn, Finn Harald Simonsen, arvede millionformuen og fortsatte byggeriet med Harald Simonsens Ejendomskontor ApS, der bl.a. stod for Domus Vista og Charlottehaven.

Kilder 
 Interview med Finn Harald Simonsen i 2004
 Interview med Finn Harald Simonsen i 2007

Eksterne henvisninger 
 

Erhvervsfolk fra Danmark
Danskere i 1900-tallet
Personer i Kraks Blå Bog (afdøde)
Personer fra København
Bankstormløb

Et bankstormløb (engelsk bank run) er et økonomisk begreb, som betyder, at usædvanligt mange kunder pludselig hæver, eller forsøger at hæve, deres indlån i en bank. Det kan skyldes rygter om, at banken er i fare for at gå konkurs. Under depressionen i 1930'erne var der således gentagne gange en række stormløb mod de amerikanske banker.

Se også 
 Finanskrise
 Brøkreservebankvæsen

Bankvirksomhed
Guld-Harald

Guld-Harald dækker over flere personer:

 Harald Nielsen – dansk fodboldspiller
 Harald Simonsen – dansk byggematador
 Guldharald – vikingekriger
HBK

HBK kan bl.a. være en forkortelse for:

 HB Køge, en dansk fodboldklub
 Halmstads BK, en svensk fodboldklub
 Hønefoss BK, en norsk fodboldklub
 En forkortelse af "The Heartbreak Kid", kunstnernavnet på den amerikanske professionelle wrestler Shawn Michaels

ja:HBK
Wasserburg (Bodensee)

Wasserburg am Bodensee er en kommune i Landkreis Lindau, i regierungsbezirk Schwaben, i den tyske delstat Bayern.

Geografi 
Wasserburg er en kurby, og ligger på bredden af Bodensøen

Inddeling 
I kommunen er der følgende bydele og landsbyer:

Historie 
Wasserburg er nævnt første gang i 784 som "wazzarburuc" i et dokument fra Kloster Sankt Gallen. Borgen som har lagt navn til byen, lå oprindeligt på en ø, som i 1720 blev forbundet med fastlandet via en dæmning. I 1872 blev der bygget en mole til dampskibstrafikken, og i 1899 fik byen en banegård på Bodenseegürtelbahn, der går fra Radolfzell til Lindau.

Eksterne henvisninger 

Bodensøen
Blåfrakkerne

Blåfrakkerne (originaltitel 'Les tuniques bleues) er en humoristisk tegneserie, som oprindelig er skrevet af Raoul Cauvin og tegnet af Lambil (Willy Lambillotte). Den omhandler de to venner, korporal Blutch og sergent Cornelius Chesterfield, der kæmper på nordstaternes side i den amerikanske borgerkrig.

28 af de første 36 album blev udgivet af Interpresse, Carlsen og Egmont.

Siden 2011 har Forlaget Zoom udgivet serien på dansk. De har udgivet alle de album, som de tidligere forlag ikke havde udgivet, samt genudgivet en stor del af de andre.

Baggrund 
Serien blev første gang udgivet omkring 1970, og var oprindeligt et samarbejde mellem Cauvin og Salvé (Louis Salvérius), der tegnede albummene 1-4 samt 9 og 10 i den belgiske udgivelsesrække. Salvé døde dog allerede som 42-årig, hvorefter Lambil overtog tegnearbejdet.

Den originale belgiske serie er ultimo 2022 nået til album nr. 66.

Album 
 Yankee-kosakkerne (1977)
 Blåt i sort-hvid (1976)
  (1974)
 Højt at flyve... (1976)
 Bronco Benny (1980)
 Det store mudderbad (1978)
 Hane-kyllingen (1979)
 Buksevand til de blå (1975)
 Blutch redder (h)æren (1979)
 Bag sjantens skørter (1981)
  (1982)
 De blå går i dybden (1982)
 Black Face (1983)
 De fem galgenfugle (1984)
 Blutch på frierfødder (1985)
 Fætre i sneen (1985)
 De blå får på puklen (1986)
 De blå i vildmarken (1987)
 Slaget ved Bull Run (1987)
 De blå går til balletten (1988)
 Hukommelsestab (1989)
 Rose of Bantry (1989)
 Drummer Boy (1990)
 De blå går agurk! (1991)
Desuden er Blåfrakkerne udgivet i Trumf-serien:
Trumf 13: Farlig transport (1972)
Trumf 21: Fra Syd og Nord (1972)
Tempo er relanceret i 2008
Tempo 1: De blå ser rødt (2008)  Captain Nepel (1993)
Tempo 8: Quantrill (2009)

Ekstern henvisning 
 Blåfrakkerne på ComicWiki

Tegneserier fra Belgien
Amerikanske borgerkrig
Arne Duncan

Arne Duncan (født 6. november 1964 i Chicago, Illinois, USA) er en amerikansk sociolog og politiker, der siden 21. januar 2009 har fungeret som USA's undervisningsminister under præsident Barack Obama. 

Duncan blev født og voksede op i millionbyen Chicago, hvor han også gik på det lokale University of Chicago. Han skiftede dog til det ansete Harvard University, hvor han i 1987 blev færdiguddannet som sociolog. Hans karriere skaffede ham en position som leder af hele Chicagos skolesystem, inden han efter præsidentvalget i USA 2008 blev udpeget af Barack Obama som den nye undervisningsminister i hans regering. Han blev officielt indsat på posten den 21. januar 2009, dagen efter at Obama var blevet taget i ed som landets 44. præsident. 

Udover sin politiske karriere er Duncan en passioneret basketballspiller og var blandt andet mellem 1987 og 1991 udlandsprofessionel i den australske basketball-liga.

Se også 
 Regeringen Barack Obama

Eksterne henvisninger 

 Biografi 

Ministre fra USA
Sociologer fra USA
Basketballspillere fra USA
Personer fra Chicago
Hagerstown (Maryland)

Hagerstown er en amerikansk by og admistrativt centrum i det amerikanske county Washington County, i staten Maryland. Byen har  indbyggere.

Referencer

Eksterne henvisninger 

Hagerstowns hjemmeside (engelsk)

Byer i Maryland
Kirill af Moskva

Kirill af Moskva (, ; født Vladimir Mikhajlovitj Gundjajev,  den 20. november 1946 i Leningrad, Sovjetunionen) blev 27. januar 2009 valgt til Moskvas patriark og dermed overhoved for Den russisk-ortodokse kirke.

Kirills far var præst, og Kirill blev præsteviet i 1969, hvor han fik navnet Kirill. Fra 1974 til 1984 var han rektor for Leningrad Teologiske Akademi og Seminarium. Han blev indviet som biskop af Vyborg i 1976 og forfremmet til ærkebiskop i 1977. Fra 1988 og frem til han blev valgt til Patriark var han ærkebiskop af Smolensk og Kaliningrad. I 1991 fik han rang af metropolit, som er den højeste rang under patriarken.

Ifølge en rapport fra Forbes fra 2006 så var Kirill god for omkring $4 mia., og en rapport fra 2019 af Novaya Gazeta estimerede at hans formue var på $4-8 mia., selvom disse tal ikke er blevet verificeret.

Referencer

Eksterne henvisninger 

Personer fra Sankt Petersborg
Patriarker
Steven Chu

Steven Chu (født 28. februar 1948 i St. Louis, Missouri, USA) er en amerikansk fysiker, politiker og Nobelprisvinder, der fungerede som USA's energiminister under præsident Barack Obama. 

Chu blev født i St. Louis i delstaten Missouri, og uddannede sig som fysiker på University of Rochester og University of California. Hans arbejde har i særdeleshed drejet sig om energipolitik, hvor han har været fortaler for et større forbrug af vedvarende energi i stedet for fossile brændstoffer. I 1997 modtog Chu Nobelprisen i fysik.

Efter i en årrække at have undervist i fysik på University of California i Berkeley, blev Chu efter præsidentvalget i USA 2008 udpeget af Barack Obama som den nye energiminister i hans regering. Han blev officielt indsat på posten den 21. januar 2009, dagen efter at Obama var blevet taget i ed som landets 44. præsident.

Se også 
 Regeringen Barack Obama
 Nobelprisen i fysik

Kilder og henvisninger

Eksterne henvisninger 

 Biografi 

Personer fra Missouri
Nobelprismodtagere i fysik
Fysikere fra USA
Ministre fra USA
Nobelprismodtagere fra USA
Amerikanere i 1900-tallet
Amerikanere i 2000-tallet
Ken Salazar

Kenneth Lee "Ken" Salazar" (født 2. marts 1955 i Alamosa, Colorado, USA) er en amerikansk advokat og politiker, der fra 2009 til 2013 var USA's indenrigsminister under præsident Barack Obama. Før udnævnelsen som minister var han i fire år medlem af USA's senat, valgt for sin hjemstat Colorado.

Salazar blev født i byen Alamosa i delstaten Colorado ind i en latinamerikansk familie. Han uddannede sig som advokat fra University of Michigan i 1981, og startede efter sin uddannelse sin egen advokatpraksis. 

Efter gennem en årrække at have skabt sig en karriere som advokat i hjemstaten Colorado, blev Salazar i 2004 valgt til Senatet for Demokraterne, en post han besatte den 4. januar 2005. Han besad posten i fire år, inden han efter præsidentvalget i USA 2008 blev udpeget af Barack Obama som den nye inderingsminister i hans regering. Han blev officielt indsat på posten den 21. januar 2009, dagen efter at Obama var blevet taget i ed som landets 44. præsident.

Se også 
 Regeringen Barack Obama

Eksterne henvisninger 

 Biografi 

Personer fra Colorado
Medlemmer af Senatet i USA
Blågrå kalmia

 
Blågrå kalmia (Kalmia polifolia) er en lille, stedsegrøn busk med en tæt og kompakt vækstform. Hovedgrenene er opstigende. Alle dele af planten (inklusive dens nektar) indeholder diterpenet grayanotoxin, som gør planten giftig og narkotisk

Beskrivelse 
Barken er først rødviolet, men senere bliver den mere grålig. Knopperne er modsatte eller kransstillede, ægformede, lysegrønne og meget små. Bladene er tæt samlede ved skudspidsen (som hos rododendron), og de er smalt elliptiske med hel, indrullet rand. Oversiden er mat blågrøn, mens undersiden er næsten hvid. 

Blomstringen sker i april, hvor man ser blomsterne sidde samlet i endestillede stande. De enkelte blomster er klokkeformede, 5-tallige og regelmæssige eller rent hunlige. Kronbladene er lyserøde. Frugterne er blårøde kapsler med mange gule frø, som modner i september.

Rodnettet er meget fint og filtagtigt. Planten er helt afhængig af symbiotisk samliv med svampe (ericoid mykorrhiza). 

Højde x bredde og årlig tilvækst: 0,60 x 0,60 m (10 x 10 cm/år).

Hjemsted 
Arten hører hjemme i Canada og det nordøstlige USA, hvor den foretrækker voksesteder i ful sol eller let skygge ved søbredder, i højmoser og fugtige skove på sur bund. 

I Mer Bleue bevaringsområdet øst for Ottawa i Ontario, Canada, findes arten i en højmose sammen med bl.a. blåbær, tranebær, Carex folliculata (en Star-art),  grønlandsk post, læderløv, rundbladet tørvemos, smalbladet kalmia, smalbladet kæruld, sortgran og østamerikansk lærk

Note

Ekstern henvisning 
 Rook-organisationens artikel om denne Kalmia 

Buske
Haveplanter
Giftige planter
IKEA PS

IKEA PS er en kollektion i IKEAs møbelsortiment.

Siden 1995 har IKEA med 2-3 års mellemrum lanceret en ny møbelkollektion under betegnelsen IKEA PS. Hver kollektion har haft forskellige temaer og den nyeste kollektion fra 2009 har titlen "Designhistorier, der varer evigt" og handler om at formidle historier, bl.a. om virksomhedens svenske rødder.

Produkterne i de forskellige kollektioner er alle designet af IKEAs egne designere sammen med designstuderende, kendte designere og designergrupper. I 2009 har 20 designere medvirket til at udvikle 71 nye produkter, der dækker både det funktionelle (stole, lamper, opbevaring) og dekorative (vaser, puder, vægtæpper).

Møbler
IKEA
Syndikus

En syndikus eller syndicus (sen,  syndikos, syn- med, sammen + dike retfærdighed) er en jurist, der fungerer som retslig værge og juridisk rådgiver (kurator) for et firma, en stiftelse eller et politisk samfund.

Flere tyske landdage havde således i ældre tid deres fast ansatte syndici, ligesom der i Preussen tidligere fandtes særlige såkaldte kronsyndici, dvs. kronjurister eller ansete retslærde, der på regeringens forlangende skulle afgive betænkning over tvivlsomme statsretslige spørgsmål ligesom de engelske kronjurister.

Kilder 
 

Stillingsbetegnelser
Jurister
Einar Olsen (filmfotograf)

Einar Olof Olsen (11. maj 1886 i København – 11. april 1966) var en dansk filmfotograf.

Einer Olsen blev ansat på Nordisk Films Teknik i 1905, hvor han i 1909 afsluttede en uddannelse som fotograf og han fortsatte derefter hos Nordisk Film til 1926. 

Efterfølgende arbejdede han blandt andet sammen med Carl Th. Dreyer i Norge (med filmen Glomdalsbruden) efterfulgt af et par år i Malmø, hvorefter han blev tilknyttet Palladium Film som fotograf og senere cheffotograf, indtil han i 1955 afsluttede karrieren efter optagelsen af filmen Ild og jord instrueret af Kai Wilton.

Einar Olsen medvirkede ved optagelserne af mere end 300 spillefilm, instrueret af blandt andet August Blom, A.W. Sandberg, Carl Th. Dreyer, Emanuel Gregers, Johan Jacobsen, Kai Wilton, Karl Mantzius, Lau Lauritzen senior og Martinius Nielsen.

I 1954 var Einar Olsen medstifter af Dansk Filmfotograf Forbund, og senere blev han udnævnt som foreningens første æresmedlem.

Filmografi

Eksterne henvisninger 
 

Filmfotografer fra Danmark
Personer fra København
Danskere i 1900-tallet
Erik Fiehn

Erik Theodor Fiehn (født 22. juni 1907 i København, død 10. december 1977 smst) var en dansk komponist og kortfilminstruktør.
 
Var gift med Edel Saunte.

Eksterne henvisninger 
 
 

Komponister fra Danmark
Filminstruktører fra Danmark
Danskere i 1900-tallet
Personer fra København
Lokalavisen Østerbro

Lokalavisen Østerbro kom på gaden for første gang den 1. marts 2007. Ambitionen var at lave en anderledes lokalavis med både god og kritisk nyhedsdækning, oplevelsesjournalistik, kultur, sport og overraskelser. Østerbro har taget avisen til sig, da flere meningsmålinger efterfølgende har vist, at Lokalavisen Østerbro bliver læst af stort set lige så mange som Østerbro Avis, der har historie tilbage til 1929. 

Selskabet bag Lokalavisen Østerbro er Lokalavisselskabet A/S, og direktør er Flemming "Mingo" Hansen, der samtidig med Lokalavisen Østerbro også oprettede Lokalavisen Amager. Før den tid var han bladchef på Østerbro Avis og Amager Bladet i Berlingskes regi og skabte dermed konkurrenter til sine tidligere arbejdspladser, efter Berlingske havde lavet nogle gevaldige strukturændringer i efteråret 2006. De to nye aviser fik tilgang fra en lang række medarbejdere fra Berlingske Lokalaviser – især fra Østerbro Avis og Amager Bladet. 

Sidenhen er også Lokalavisen Bornholm kommet med i familien. Den kom på gaden fra efteråret 2008.

Lokalavisen Østerbro fusionerede med den Berlingske-ejede konkurrent Østerbro Avis fra 1. september 2009. Navnet er nu Østerbro Avis, og avisen ejes 60 procent af Berlingske og 40 procent af Lokalavisselskabet. På Amager er der sket en lignende fusion af Lokalavisen Amager.

Fra marts 2010 udkom en ny Lokalavisen Østerbro 2100 udgivet af Lokalavisselskabet i Vanløse (CVR 26931010) med Ib Helge Rasmussen som ansvarshavende redaktør for avisen og direktør for og medejer af selskabet.. Dette projekt kunne dog slet ikke bære og måtte opgive efter kun to månedsudgivelser.

Aviser fra Sjælland
Østerbro
Mikhail Nikolajevitj Muravjov-Vilenskij

Grev Mikhail Nikolajevitj Muravjov-Vilenskij (, 1796-1866) var en af de mest reaktionære statsmænd under det russiske imperium i 1800-tallet. Han skal ikke forveksles med sønnesønnen Mikhail Nikolajevitj Muravjov, der var russisk forsvarsminister mellem 1897 og 1900.

Muravjov er bl.a. berygtet for sin undertrykkelse af den polsk-litauiske januaropstand i 1863, hvor han deporterede omkring 9.000 personer og hængte 127.

Kilder 
 Adam Bruno Ulam, Prophets and conspirators in prerevolutionary Russia, Transaction Publishers, 1998, På Google Bøger, s. 8

Eksterne henvisninger 
 Erindringer af Grev. Michael Nikolayevich Muravyev ("Wieszatela"), (1863-1865), skrevet i 1866 på Sammenslutningen af Videnskabsbiblioteker i Kujawsko-Pomorskie voivodskab (hentet 21. december 2011) 

Politikere fra Rusland
Litauens historie
Polens historie
Russere i 1800-tallet
Chad Smith

Chad Smith (født 25. oktober 1961) er en amerikansk trommeslager i Red Hot Chili Peppers, og har været med i bandet siden de indspillede albummet Mother's Milk.
Chad Smith spiller med Vater trommestikker. En model han selv har været med til at designe "Chad Smith's Funk Blaster." Trommestikken har samme greb som en 5B stik, men er lidt tungere. Stikkerne er lavet af hickory. De har en længde på 40,6cm. og en diameter på 1,54cm. 

Han spiller altid på trommesæt af mærket Pearl.

Eksterne henvisninger 

 

Trommeslagere fra USA
Medlemmer af Red Hot Chili Peppers
Daniel Christensen

Daniel Cristensen (født 19. september 1988) er en dansk tidligere professionel fodboldspiller, der sluttede karrieren i Vendsyssel FF i den danske 1. division.

Karriere 
Daniel Christensens karriere begyndte i AaB, hvor han fra 2008 til 2011 spillede 28 kampe. Derpå gik turen til Sønderjyske, hvor han opnåede 45 kampe, inden han i 2014 fortsatte til AGF. Her spillede han 80 kampe i to sæsoner, hvorpå karrieren fortsatte i belgiske KVC Westerlo. Det blev til 18 kampe i den belgiske klub, hvorefter han vendte tilbage til Danmark og superligaklubben Vendsyssel FF. I den første sæson her rykkede klubben ned, og da Christensens kontrakt udløb i sommeren 2020, valgte han at indstille fodboldkarrieren for at forfølge en civil karriere som ejendomsmægler. Nu Centerleder i PadelPadel i Aalborg.

Referencer

Eksterne henvisninger 

 Daniel Christensen på danskfodbold.com
 Daniel Christensen  på agf.dk

Fodboldspillere fra Danmark
Fodboldspillere fra AaB
Fodboldspillere fra SønderjyskE
Fodboldspillere fra Aalborg Chang
Fodboldspillere fra AGF
Fodboldspillere fra KVC Westerlo
Fodboldspillere fra Vendsyssel F.F.
Exam.art.

Titlen exam.art. (latin: examinatus/examinata artium) tildelte danske universiteter og andre højere læreanstalter 
dem, der fra 1968 til 1995 havde afsluttet en bifagsuddannelse i et humanistisk fag.

Se også 
Cand.mag.
Cand.phil.

Akademiske grader
Themes from William Blake's The Marriage of Heaven and Hell

Themes from William Blake's The Marriage of Heaven and Hell er det fjerde album fra det norske avantgarde-band Ulver. Det er tænkt som en musikalsk baggrund til William Blakes bog Ægteskabet Mellem Himmel & Helvede, med gæstevokalister.

Albummet er en drastisk ændring i forhold til sine forgængere, og bandet blev efterfølgende voldsomt kritiseret af mange indenfor black metal-miljøet for det pludselige skift i musikken. Ulver skriver dog eksplicit i omslaget til albummet at de ikke er en del af "den såkaldte black metal-scene".

Musikken indeholder elementer fra drum and bass, progressiv rock, spoken word, industrial og black metal, fusioneret i en ambient musikstil.

Spor

Disk 1 
"The Argument, Plate 2" – 4:03 
"Plate 3" – 2:48 
"Plate 3, Following" – 1:33 
"The Voice of the Devil, Plate 4" – 2:49
"Plates 5-6" – 2:31 
"A Memorable Fancy, Plates 6-7" – 4:24
"Proverbs of Hell, Plates 7-10" – 9:06
"Plate 11" – 2:01 
"Intro" – 3:26 
"A Memorable Fancy, Plates 12-13" – 5:59
"Plate 14" – 2:08 
"A Memorable Fancy, Plate 15" – 4:51 
"Plates 16-17" – 3:17

Disk 2 
"A Memorable Fancy, Plates 17-20" – 11:23
"Intro" – 2:27
"Plates 21-22" – 3:11 
"A Memorable Fancy, Plates 22-24" – 4:50
"Intro" – 3:59 
"A Song of Liberty, Plates 25-27" – 26:23

"A Song of Liberty, Plates 25-27" har vokal fra Emperor's Ihsahn og Samoth samt Darkthrone's Fenriz, fulgt af 20 minutters total stilhed.

Eksterne henvisninger
 
 

Album fra 1998
Værker inspireret af William Blake
Ulver-album
Konceptalbum
Metamorphosis (Ulver-ep)

Metamorphosis er en ep fra det norske avantgarde-band Ulver.

Albummet følger det stilskift som begyndte ved Themes from William Blake's The Marriage of Heaven and Hell og indeholder en mere elektronisk musikstil end tidligere.

Spor
"Of Wolves and Vibrancy" – 4:45
"Gnosis" – 7:59
"Limbo Central (Theme from Perdition City)" – 3:36
"Of Wolves and Withdrawal" – 8:55

Eksterne henvisninger
 
 

Album fra 1999
Ulver-album
Silence Teaches You How to Sing

Silence Teaches You How to Sing er en ep fra det norske avantgarde-band Ulver.

Spor 
"Silence Teaches You How to Sing" – 24:05

Album fra 2001
Ulver-album
Lyckantropen Themes

Lyckantropen Themes er det originale soundtrack-album til den svenske kortfilm Lyckantropen, komponeret af det norske avantgarde-band Ulver.

Spor 
"Theme 1" – 1:21
"Theme 2" – 1:37
"Theme 3" – 7:12
"Theme 4" – 2:13
"Theme 5" – 4:48
"Theme 6" – 2:41
"Theme 7" – 2:38
"Theme 8" – 4:16
"Theme 9" – 5:49
"Theme 10" – 3:44

Ulver-album
Soundtracks
Album fra 2002
Ulrik Langen

Ulrik Langen (født 7. oktober 1966) er en dansk historiker og forfatter, som siden 2012 har været professor i 1700-tallets historie ved Københavns Universitet. Før da var han lektor ved Syddansk Universitet. Han har modtaget prisen for Årets historiske bog to gange og har været vært på Historiequizzen på DR K i tre sæsoner.

Karriere 
Ulrik Langen har en ph.d. i historie fra 1998 med afhandlingen I mindernes vold: Restaurationstidens kongelige ceremonier 1814-30. Europæiske kulturstudier. Han har siden udgivet flere bøger, eksempelvis Revolutionens Skygger (2005), der handler om de franske emigranter i København 1789-1814, og som i 2005 blev hædret som Årets historiske bog af Dansk Historisk Fællesråd.

I 2008 udgav han Den afmægtige – en biografi om Christian 7. (2008), som nyfortolker Christian 7.s person og rolle i Danmarkshistorien. Bogen blev nomineret til Årets historiske bog og opnåede en andenplads.

Bogen Hundemordet i Vimmelskaftet – og andre fortællinger fra 1700-tallets København (skrevet i samarbejde med Peter Henningsen) blev valgt til Årets historiske bog 2010.

Han har været historisk konsulent på filmen En kongelig affære fra 2012.

I 2013-2014 var han vært på de tre første sæsoner af Historiequizzen på DR K, hvor skiftende historikere, eksempelvis museumsinspektør på Middelaldercentret Kåre Johannessen og lektor i historie på Københavns Universitet Palle Roslyng-Jensen, dystede om viden om Danmarks historie.

I 2015 udgav han Tyven og var atter nomineret som forfatter til Årets historiske bog.
En anmeldelse i Historisk Tidsskrift mente at bogen leverede "en fin og grundigt dokumenteret fremstilling", men dog ikke tilførte megen substantiel ny viden.

Forfatterskab 
 I mindernes vold: Restaurationstidens kongelige ceremonier 1814-30. Europæiske kulturstudier, 1998.
 Ritualernes magt – ritualer i europæisk historie 500-2000, Roskilde Universitetsforlag 2002. .
 Rygternes magt, Høst & Søn 2004. .
 Revolutionens Skygger – Franske emigranter og andre folk i København 1789-1814, Lindhardt & Ringhof 2005. .
 Den afmægtige – en biografi om Christian 7., Jyllands-Postens Forlag 2008. .
 Hundemordet i Vimmelskaftet – og andre fortællinger fra 1700-tallets København (sammen med Peter Henningsen), Jyllands-Postens Forlag 2010. .
 Det sorteste hjerte: Historien om et dybt fald i enevældens København, København: Politikens Forlag 2012. 
 Tyven, 2015.

Noter

Eksterne henvisninger 
 Profil på Saxo-Instituttets hjemmeside
 Profil på Litteratursiden.dk

Historikere fra Danmark
Faglitterære forfattere fra Danmark
Biografiforfattere fra Danmark
Ansatte ved Syddansk Universitet
Professorer fra Københavns Universitet
Danskere i 1900-tallet
Danskere i 2000-tallet
Dansksprogede forfattere fra Danmark
Personer i Kraks Blå Bog